2011-es christchurchi földrengés
Az új-zélandi Christchurch városban 2011. február 22-én, helyi idő szerint nem sokkal 13 óra előtt 6,3-es erősségű földrengés következett be, a halálos áldozattal nem járó, nagyobb erejű 2010. szeptemberi canterburyi földrengés után csaknem fél évvel. A rengés epicentruma a várostól 10 kilométerre délkeletre, hipocentruma 5 kilométer mélyen volt. A halálos áldozatok számát végül 185-ben határozták meg. A sebesültek száma 1500–2000 között mozgott, közöttük 164 súlyos eset volt. A rengést a várostól 300 kilométerre is érezni lehetett.